Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 209/12/8811	Trebišov, 27.6.2012
EEČ : 2-69-233-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
-	V presne nezistený deň na konci mesiaca február 2012 v byte č. 190/16 na ul. Zimnej v meste XXXXX napadol svoju manželku XXXXX a to tak, že ju viackrát udrel do tváre, rúk, ako aj iných častí tela, následne od nej požadoval pohlavný styk a keď to menovaná odmietla, vyhrážal sa jej ďalšou bitkou a zabitím, potom ju za ruku odtiahol do svojej izby, kde ju zvalil na posteľ a napriek jej nesúhlasu ju vyhrážkami prinútil vyzliecť sa a vykonal na nej dokonaný pohlavný styk. 

-	V presne nezistené dni mesiaca marec 2012 v byte na ul. Zimnej č. 190/16 v meste XXXXX sa viackrát vyhrážal zabitím a bitkou svojej manželke XXXXX, pričom v jednom prípade otvoril spínač na plynovom sporáku, pozatváral okná v byte a vyhrážal sa jej, že seba aj ju vyhodí do vzduchu, pričom tak u menovanej vzbudil dôvodnú obavu, že svoje vyhrážky môže uskutočniť.         

lebo nie je tento skutok trestným činom a nie je dôvod na postúpenie veci
Odôvodnenie:
	Uznesením vyšetrovateľa OR PZ, odboru kriminálnej polície v Trebišove pod sp. zn. ČVS:ORP-202/OVK-TV-2012 zo dňa 29.03.2012 bolo vznesené obvinenie XXXXX pre zločin znásilnenia podľa § 199 ods. 1, ods. 2 písm. b Tr. zákona a pre prečin nebezpečného vyhrážania podľa § 360 ods. 1, ods. 2 písm. b Tr. zákona, na tom skutkovom základe, ako je to uvedené vo výrokovej časti tohto uznesenia, na základe trestného oznámenia podaného manželkou obvineného XXXXX, ako aj na základe jej výsluchu zo dňa 29.03.2012, v ktorom zo spáchania vyššie uvedených trestných činov svojho manžela usvedčovala, aj napriek tomu, že on spáchanie skutku stále popieral. 

	Dňa 13.06.2012 sa na OR PZ v Trebišove dostavila  za vyšetrovateľom sama bez predvolania poškodená - manželka obvineného XXXXX a požiadala ho o spísanie zápisnice o pokračovaní jej výsluchu ako svedkyne - poškodenej. V nej uviedla, že to, čo uviedla v trestnom oznámení a vo výsluchu zo dňa 29.03.2012 sa nezakladá na pravde, všetko si vymyslela. Zo strany obvineného voči jej osobe nikdy nedošlo k znásilneniu. Vymyslela si to preto, že s manželom mala nezhody, ktoré boli zapríčinené jeho nadmerným užívaním alkoholických nápojov a vtedy sa správal agresívne. Stupeň je agresivity však nebol taký veľký, ako to uviedla v prvotnom výsluchu. Oznámila ho len z toho dôvodu, lebo si myslela, že tým, že ho „dá zavrieť, ho odnaučí požívať alkoholické nápoje. Je si vedomá trestných následkov svojho konania, teda, že sa vystavuje riziku trestného stíhania za trestný čin krivej výpovede a krivého obvinenia, ale aj napriek tomu potvrdzuje, že jej trestné oznámenie, ako aj jej prvotná výpoveď neboli pravdivé. Pohlavný styk zo strany obvineného nikdy nebol vynútený a taktiež nie je pravdou, aby sa jej niekedy v mesiaci marec 2012 mal vyhrážať zabitím. 

	Na základe takto zistených skutočností, uvedené skutky nie sú trestným činom a nie je dôvod na postúpenie veci, lebo výsledkom vyšetrovania po vykonaní a zhodnotení všetkých dostupných dôkazov nebolo preukázané zavinenie obvineného, preto sa trestné stíhanie zastavuje podľa § 215 ods. 1 písm. b Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka